ຂະບວນລົດ ອົງການເນໂຕ ຖືກໂຈມຕີດ້ວຍ ລະເບີດສະຫຼະຊີບ ໃນອັຟການິສຖານ ຕາຍ 8
ລະເບີດທີ່ແຕກຂຶ້ນ ຢູ່ໃກ້ໆສະຖານທູດ ສະຫະລັດ ຍັງໄດ້ເຮັດໃຫ້ ລົດຫຼາຍຄັນ ຂອງພົນລະເຮືອນ ໄດ້ຮັບຄວາມເສຍຫາຍ ແລະຜູ້ເຄາະຮ້າຍສ່ວນໃຫຍ່ ແມ່ນຊາວອັຟການິຖານ.
ກະຊວງພາຍໃນຂອງອັຟການິສຖານກ່າວວ່າ ການໂຈມຕີດ້ວຍລະເບີດສະຫລະຊີບ ໃນວັນພຸດມື້ນີ້ ໃນລະຫວ່າງ ຕອນເຊົ້າເວລາເຂົ້າການ ຢູ່ນະຄອນຫຼວງ ກາບູລ ນັ້ນ ໄດ້ສັງຫານຢ່າງໜ້ອຍ 8 ຄົນ ແລະ ອີກ 25 ຄົນ ໄດ້ຮັບບາດເຈັບ ພັນເຮືອເອກສະຫະລັດ Bill Salvin ໂຄສົກຂອງ ກອງກຳລັງປະສົມ ອົງການເນໂຕ ທີ່ນຳພາໂດຍສະຫະລັດ ໄດ້ຢືນຢັນວ່າ ລົດຫຸ້ມເກາະຄັນນຶ່ງຂອງຕົນແມ່ນ ເປັນເປົ້າ ໝາຍ ໃນການໂຈມຕີຄັ້ງນີ້ ທ່ານ ໄດ້ກ່າວວ່າ ທະຫານສະຫະລັດສາມຄົນ ແມ່ນລວມ ຢູ່ໃນຜູ້ທີ່ໄດ້ຮັບບາດເຈັບ ແລະ ວ່າ ບາດແຜຂອງພວກເຂົາເຈົ້າ ແມ່ນບໍ່ອັນຕະລາຍ ຕໍ່ຊີວິດ ບັນດາຜູ້ເຫັນເຫດການ ໄດ້ກ່າວວ່າ ລະເບີດແຕກຂຶ້ນ ຢູ່ໃກ້ໆ ສະຖານທູດ ສະຫະລັດ ຍັງໄດ້ເຮັດໃຫ້ລົດຫຼາຍຄັນຂອງພົນລະເຮືອນ ທີ່ຢູ່ໃກ້ບໍລິເວນນັ້ນ ໄດ້ຮັບຄວາມເສຍ ຫາຍ ແລະ ວ່າ ພວກຜູ້ເຄາະຮ້າຍສ່ວນໃຫຍ່ ແມ່ນພົນລະເຮືອນຊາວອັຟການິສຖານ ກຸ່ມລັດອິສລາມ ໄດ້ອອກມາອ້າງເອົາຄວາມຮັບຜິດຊອບໃນການໂຈມຕີດັ່ງກ່າວ